CELEX: C2004/262/81
Language: el
Date: 2004-10-23 00:00:00
Title: Υπόθεση T-308/04: Προσφυγή του Francesco Ianiello κατά της Επιτροπής των Ευρωπαϊκών Κοινοτήτων, που ασκήθηκε στις 19 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/42
            
         Προσφυγή του Francesco Ianiello κατά της Επιτροπής των Ευρωπαϊκών Κοινοτήτων, που ασκήθηκε στις 19 Ιουλίου 2004
   (Υπόθεση T-308/04)
   (2004/C 262/81)
   Γλώσσα διαδικασίας: η γαλλική
   Ο Francesco Ianiello, κάτοικος Βρυξελλών, εκπροσωπούμενος από τους Sébastien Orlandi, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησε στις 19 Ιουλίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του δευτεροβαθμίου αξιολογητή της 8ης Σεπτεμβρίου 2003, περί καταρτίσεως της εκθέσεως σχετικά με την εξέλιξη της σταδιοδρομίας του προσφεύγοντος για τα έτη 2001-2002,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής του, ο προσφεύγων επικαλείται παράβαση του άρθρου 8 των γενικών διατάξεων για την εκτέλεση του άρθρου 43 του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (στο εξής: ΚΥΚ). Ο προσφεύγων ισχυρίζεται ότι η διάταξη αυτή είναι παράνομη, καθόσον προβλέπει των ορισμό μελών της επιτροπής ίσης εκπροσωπήσεως σε θέματα αξιολογήσεως τα οποία είναι είτε του ιδίου βαθμού είτε χαμηλότερου βαθμού από τον προσφεύγοντα και, έτσι, δεν διαθέτουν όλες τις εγγυήσεις ανεξαρτησίας ούτε τα απαιτούμενα προσόντα. Ο προσφεύγων προσθέτει ότι, μολονότι ασκεί καθήκοντα συνδικαλιστικού εκπροσώπου, ο διευθυντής προσωπικού ή ο αναπληρωτής του δεν ζήτησαν να εξαιρεθούν και μετέσχαν στην εξέταση της διοικητικής του προσφυγής.
   Ο προσφεύγων επικαλείται επίσης παραβίαση του καθήκοντος εχεμύθειας των μελών της επιτροπής ίσης εκπροσωπήσεως, παραβίαση της αρχής της αμεροληψίας και της αντικειμενικότητας της επιτροπής ίσης εκπροσωπήσεως, προσβολή των δικαιωμάτων άμυνας και παραβίαση της αρχής της κατ' αντιπαράθεση συζητήσεως της υποθέσεως, παραβίαση της αρχής της χρηστής διοικήσεως και πρόδηλο σφάλμα εκτιμήσεως, καθώς και ασυνέπεια μεταξύ των σχολίων και της βαθμολογίας.